**आलुमा लाग्ने दादे रोग (Potato scab)**

**रोगको परिचयः**

आलुमा लाग्ने दादे रोग प्राय दुई किसिमको हुन्छ, धुले दादे(Powdary Scab) र सामान्य दादे**(Common Scab)।** नेपालमा यो रोग मध्य पहाड देखि तराई दुवैतिर फैलिएको पाइएको छ।यस रोगको प्रकोपलाई विशेष गरी मौसम तथा ठाउँले असर परेको पाइएको छ।

**रोगको कारणः**

धुले दाद रोग Sporigospora subterranean नामक शुक्ष्म जिवाणुले गर्दा लाग्दछ भने सामान्य दादे रोग Streptomyces spp. नामक शंकाणु ले गर्दा लाग्दछ।

**रोगाउने अनुकुल वातावरण(Environmental condition favourable for infection)**

माटोमा बढी चिस्यान तथा माटोको तापक्रम ९ देखि 17 ̊C भएमा धुले दादे(Powdary Scab) रोगको प्रकोपको लागि अनुकुल वातावरण भएको पाइन्छ।यस रोगको जीवाणु ज्यादा चिस्यान भएको माटोमा बढी सक्रिय हुन्छन्। धेरै वर्षा, निकासको राम्रो व्यवस्था नभएको ठाउँमा र आद्र मौसम भएको बेला रोगको बढी प्रकोप हुन्छ।सुख्खा र गर्मी मौसममा यो रोग कम नै देखापर्दछ।common scab चाहिँ प्राय जसो आलुमा दाना लाग्ने समयमा माटो सुख्खा हुँदा बढी देखिन्छ।

**रोगको लक्षणः**

धुले दादे(Powdary Scab) खास गरी आलुको दानामा लाग्ने रोग भएकोले झट्ट हेर्दा साधारण दाद Common scab जस्तै देखिन्छ, तर यो रोग साधारण दाद भन्दा फरक जीवाणुबाट लाग्ने र रोगको लक्षण पनि फरक हुन्छ।यस रोगको शुरुको लक्षणको रुपमा कलिलो आलुको बोक्रामा सानो गोलो र सतह केहि उठेको आलपिनको टाउको वा Pimples जस्ता हल्का खैरा दागहरु अलग अलग वा समूहमा देखा पर्दछन।यी दादहरु प्राय स-साना हुन्छ र विस्तारै यी दागहरु आपसमा जोडिनगई ठूलो खटिराका रुपमा विकसित हुन्छन् जुन 2 देखि 10 मि.मि. वा सो भन्दा ठूलो हुनसक्दछ।दादहरु छिप्पिसकेपछि फुटि वरिपरी उप्केका पाप्रा देखिन्छन् र यसपछि खैरो कालो धुलो जस्ता जीवाणुहरु देखापर्दछन्।ढुसीको लागि अनुकुल अवस्था जस्तो कि माटोमा प्रशस्त चिस्यान भएमा रोगले कडा रुप लिन सक्छ।त्यस्तो अवस्थामा दादहरु धेरै ठूलो र अलि उठेको खस्रो Canker जस्तो देखिने र आलुको दानामा नै पूर्ण रुपले विकृति malformation आउने हुनसक्छ।रोगको जीवाणुले आलुको जरामा आक्रमण गरेमा जरामा स-साना गिर्खाहरु देखापर्दछन्। शुरुका अवस्थामा यी गिर्खाहरु जराकै रंगका हुन्छन् र पछि कालो रंगमा परिणत हुन्छन्।common scab मा आलुको सतहमा केहि उठेका अथवा खाडल परेका दादहरु देखापर्दछन्।

 

धुले दाद **(Powdary Scab)** सामान्य दाद **(common Scab)**

**रोगको व्यवस्थापन**

* यस रोगको जीवाणु आलुमा हुने हुनाले रोगमुक्त बीउ आलुको प्रयोग सबैभन्दा उत्तम उपाय मानिन्छ।
* पानीको निकास भएको ठाउँमा आलु खेती गर्ने अथवा यो रोगको व्यवस्थापन गर्दा पानी नजम्ने जग्गामा आलु रोप्नुपर्दछ।
* अन्न बाली समावेश गरिए घुम्ती बाली चक्र अपनाउनुपर्दछ।
* नाइट्रोजनयुक्त मल जस्तै युरीयको सिफारिस गरेको मल भन्दा धेरै प्रयोग गर्नुहुदैन।
* रोगी आलुका दाना गाईवस्तुलाई नखुवाउने यदि खुवाएमा त्यसबाट बनेको कम्पोष्ट मलको प्रयोग गर्नुहुदैन।
* रोग अवरोधक जातको प्रयोग गर्ने।डेजिरे, जनकदेवमा अरु जातको तुलनामा यस रोगको प्रकोप धेरै देखिने हुँदा रोगको जिवाणु भएको जमिनमा उक्त जातको आलु सकभर नलगाउँदा राम्रो हुन्छ।
* आलुमा दाना लाग्ने बेलामा जमिनमा पानी नजम्ने गरी चिस्यानको राम्रो व्यवस्था गर्ने।
* common scab प्राय जसो सुख्खा र क्षारिय माटोमा बढी देखापर्ने भएकाले माटोको पि.एच. ५.2 वा त्यो भन्दा तल कायम गर्ने।पि.एच. घटाउन माटोमा सल्फर वा जिप्सम 4 के.जी./रोपनीका दरले प्रयोग गर्ने
* बीउ आलुलाई 3% बोरिक एसिड ले ३० मिनेट उपचार गरी रोप्ने।

**पुनश्चः थप जानकारीको लागि सम्बन्धित स्थानीय तहको कृषि शाखामा सम्पर्क राख्नुहोला।**